




Anexă la Proiectul de hotărâre nr.231/11015/21.11.2023

R E G U L A M E N T

de organizare și funcționare a terenului de sport cu gazon sintetic din

 municipiul Brad,  Aleea Privighetorilor, județul Hunedoara
CAPITOLUL  I.  DISPOZIȚII GENERALE

Art. 1. - Regulamentul de organizare și funcționare a terenului de sport cu gazon sintetic din municipiul Brad, Aleea Privighetorilor, județul Hunedoara, denumit în continuare ”regulament”, cuprinde norme privind organizarea și funcționarea acestuia, în conformitate cu prevederile Codului administrativ aprobat prin O.U.G. nr. 57/2019, cu modificările și completările ulterioare și ale Legii nr. 69/2000 a educației fizice și sportului, cu modificările ulterioare.


Art. 2. - Respectarea regulamentului este obligatoriu pentru persoana responsabilă de funcționarea terenului de sport, pentru personalul de îngrijire, curățenie și deservire, pentru sportivi, spectatori și orice alte persoane fizice și juridice care utilizează dotările acestuia.


Art. 3. - Terenul de sport cu gazon sintetic, proprietatea Municipiului Brad, în administrarea Consiliului Local al Municipiului Brad, este identificat prin C.F. nr. 66338 Brad, număr cadastral 66338, în suprafață construită de 1.347 mp. și împrejmuire cu stâlpi metalici și plasă de aluminiu. 


Art. 4. (1) - Pe terenul de sport se vor desfășura numai activități cu caracter sportiv.
                      (2) -  În mod excepțional, cu aprobarea autorităților locale, în incinta terenului se pot organiza și alte tipuri de  activități, de interes public.


Art. 5. - Scopul terenului de sport este :

a) deservirea, conform planificării, a cerințelor ocazionale ale sportului de masă;

b) sprijinirea activității cluburilor și asociațiilor sportive înregistrate, în procesul de educație și formare sportivă a tineretului;

c) susținerea asociațiilor non-guvernamentale la organizarea acțiunilor sportive;

d) alte activități sportive desfășurate pentru încurajarea practicării sportului de către toate persoanele. 

CAPITOLUL  II.  ASIGURAREA FUNCȚIONĂRII TERENULUI DE SPORT

Art. 6. - Persoana responsabilă de funcționarea terenului de sport este desemnată din cadrul Compartimentului Administrare Parcuri și Baze Sportive – Serviciul Administrarea Domeniului Public și Privat, acesta coordonând și controlând toate activitățile care se desfășoară pe bază de programare.


Art. 7. - Persoana responsabilă de funcționare, precum și personalul de îngrijire și deservire fac parte din aparatul de specialitate al Primarului Municipiului Brad.


Art. 8. - Persoanele responsabile de funcționarea și buna întreținere a terenului de sport își exercită activitatea în conformitate cu fișa postului, în baza legislației în vigoare și a prezentului regulament. 


Art. 9. - Persoanele responsabile de funcționarea terenului de sport răspund de:

a) gestionarea inventarului de bunuri din dotarea terenului de sport;

b) folosirea eficientă și în conformitate cu prezentul regulament a terenului de sport, inclusiv a materialelor din dotare;

c) respectarea orarului de funcționare stabilit pentru funcționarea terenului de sport;

d) achiziționarea materialelor necesare bunei funcționări a terenului de sport;

e) respectarea normelor de prevenire și stingere a incendiilor, a normelor de protecția muncii și a prevederilor prezentului regulament;

f) obținerea autorizațiilor pentru funcționarea terenului de sport;

g) completarea la timp a documentelor necesare funcționării în bune condiții a terenului de sport: orarul de funcționare, Registrul de evidență a programărilor, inventarul bunurilor mobile și imobile, procesele verbale de predare-primire, rapoarte de activitate la solicitarea Primarului, alte documente în conformitate cu legislația în vigoare.


Art. 10. - Îndatoririle și atribuțiile persoanei responsabile de funcționarea terenului de sport:

a) asigurarea funcționării terenului de sport, a materialelor și a mijloacelor din dotare, după caz;

b) întocmirea, afișarea și respectarea orarului terenului de sport, asigurarea continuității activității conform solicitărilor;

c) asigurarea materialelor și mijloacelor necesare funcționării terenului de sport;

d) publicarea către utilizatori a prevederilor normelor de protecția muncii, PSI și a celor ale prezentului regulament;

e) completarea la timp a registrului de evidență, a proceselor verbale de predare-primire și a celorlalte documente prevăzute de prezentul regulament;

f) coordonarea și controlul activității personalului de îngrijire și deservire;

g) participarea activă la organizarea unor programe, concursuri și competiții sportive la care este solicitat de către conducerea Primăriei;

h) participarea la elaborarea planului bugetului alocat pentru dezvoltarea, funcționarea și întreținerea terenului de sport;

i) constatarea producerii pagubelor și stricăciunilor, identificarea autorilor și solicitarea remedierii acestora de către producători;

j) eliminarea din bază a persoanelor, echipelor și utilizatorilor care nu respectă legislația în vigoare și prevederile prezentului regulament.

Art. 11. - Drepturile persoanei responsabile de funcționarea terenului de sport sunt:

a) prevăzute în fișa postului și legislația în vigoare;

b) controlul și evaluarea tuturor activităților desfășurate în cadrul terenului de sport.

Art. 12. - În absența sa, persoana responsabilă va delega, în scris sau verbal, un alt angajat pentru asigurarea funcționării terenului de sport. Persoana desemnată, va răspunde de inventarul bazei, de respectarea orarului de funcționare și a prevederilor prezentului regulament.

CAPITOLUL  III.  PERSONALUL DE ÎNGRIJIRE ȘI DESERVIRE

Art. 13. - Personalul de îngrijire, curățenie și deservire este coordonat de către persoana responsabilă de funcționarea terenului de sport.


Art. 14. - Responsabilitățile, îndatoririle și drepturile personalului de îngrijire și deservire sunt prevăzute în fișa postului.


CAPITOLUL  IV.  ORARUL DE FUNCȚIONARE A TERENULUI DE SPORT

Art. 15. - Terenul de sport va funcționa după cum urmează: 

a)  Luni -  Vineri între orele 9.00 - 22.00;
b) Sâmbătă - Duminica între orele 10.00 - 20.00, în funcție de solicitările înregistrate, cu posibilitatea prelungirii programului în funcție de solicitări și programările efectuate.


Art. 16. - Modificarea orarului și reprogramarea unor activități se realizează de comun acord cu solicitantul în cauză, cu condiția neafectării altor activități programate.


Art. 17. - Orarul de funcționare va fi afișat de către persoana responsabilă de funcționarea terenului de sport, la intrarea în incinta acestuia, precum și în alte locuri cu caracter public.
CAPITOLUL  V. CONDIŢIILE DE UTILIZARE A TERENULUI DE SPORT

Art. 18. - Terenul de sport poate fi utilizat, conform orarului de funcţionare, pentru desfăşurarea activităţilor sportive de către următoarele categorii de persoane: 

a) preşcolarii şi elevii din sistemul de învăţământ, în timpul săptămânii, în intervalul orar 9.00 – 14.00; 

b) sportivii asociaţiilor şi cluburilor sportive înregistrate; 

c) persoane fizice şi juridice din municipiu;
d) la solicitare, copiii până la 14 ani, între orele 14,00 – 17,00, de luni până vineri, cu acces gratuit, cu condiția să fie însoțiți de părinți, tutori sau alți aparținători. În acest interval de timp, de regulă, va fi prezent, la teren, un reprezentant al Primăriei Municipiului Brad;
e) administrația publică locală și/sau instituțiile subordonate în vederea desfășurării, cu titlu gratuit, a unor activități organizate de către acestea sau pentru buna desfășurare a activității curente.

Art. 19. (1) - Utilizatorii prevăzuţi la art. 18 lit. a) şi lit. b) din prezentul regulament au acces în incinta terenului de sport numai în prezenţa cadrului didactic sau a antrenorului. În aceste situaţii cadrele didactice şi antrenorii răspund de acţiunile şi faptele acestora. 


             (2) - Utilizatorii prevăzuţi la art. 18 lit. c) din prezentul regulament au acces în incinta terenului de sport numai în urma unei programări ferme, a achitării taxei de utilizare a terenului de sport și preluarea în baza unui proces verbal a bunurilor din dotarea bazei sportive.


              (3) - Procesul verbal constituie Anexa la prezentul regulament. 


Art. 20. (1) - Taxa pentru utilizarea terenului de sport este de 100 lei/oră. 


              (2) - În cazul organizării unor competiții sportive de către persoane juridice, taxa este de 500 lei/competiție, cu condiția ca durata să nu depășească 2 săptămâni.


              (3) - Achitarea taxei se face la Centrul de Agrement, Sport și Educație din municipiul Brad, strada Vânătorilor, nr. 5, județul Hunedoara, de unde se eliberează bon fiscal sau la casieria Primăriei Municipiului Brad, de la sediul acesteia, din municipiul Brad, strada Independenței, nr. 2, județul Hunedoara.


             (4) - Pentru buna desfășurare a activității pe terenul de sport se fac următoarele precizări:

a) utilizatorii terenului de sport își asumă riscurile oricăror lovituri sau traumatisme ce pot surveni în timpul jocului, ca urmare a utilizării suprafeței de joc și utilizării necorespunzătoare a elementelor din dotarea bazei sportive, atât a celor suferite de ei cât și pentru cele cauzate terțelor persoane aflate pe suprafața de joc în timpul desfășurării activității sportive. Administratorul terenului de sport nu va fi răspunzător pentru nici un incident, accident, traumatism, altercație, vătămare corporală, responsabilitatea aparținând exclusiv utilizatorilor terenului de sport;


b) administratorul terenului de sport nu este răspunzător pentru pierderea sau deteriorarea lucrurilor personale și nici pentru obiectele de preț ale utilizatorilor terenului de sport;


c) utilizatorii terenului de sport răspund personal pentru orice faptă de încălcare a normelor de conviețuire, a ordinii și liniștii publice în incinta și imediata vecinătate a terenului de sport. Administratorul va sesiza și, după caz, va acorda sprijinul necesar organelor abilitate pentru restabilirea ordinii publice sau pentru identificarea și luarea măsurilor împotriva persoanelor care au încălcat liniștea publică;


d) accesul pe terenul de sport poate fi efectuat doar cu încălțăminte specifică și adecvată, curată și diferită de încălțămintea de stradă (interzisă încălțămintea sport cu filet sau crampoane de metal);


e) maieurile puse la dispoziție de către administratorul terenului de sport vor fi purtate doar peste tricouri, în nici un caz direct pe piele.


            (5) - Utilizatorii vor părăsi imediat suprafața de joc în următoarele cazuri:


a) nerespectarea prezentului regulament;


b) folosirea unui limbaj obscen, necuviincios, gesturi indecente, violente, cât și dacă are un comportament care să prejudicieze valorile sociale;


c) tulburarea liniștii publice în timpul folosirii terenului de sport, prin producerea de zgomote cu orice parate sau prin strigăte și larmă de intensitate mare, în special în intervalul orelor de liniște prevăzut de lege;


d) nerespectarea în mod repetat  a observațiilor administratorului terenului de sport;


e) săvârșirea oricăror contravenții, infracțiuni sau fapte incompatibile unei conduite sportive sau de oricare altă natură;


f) nerespectarea intervalului orar pentru care s-a achitat taxa de utilizare, intervalul minim de închiriere fiind de 60 minute (o oră) și este indivizibil, începând de la o oră fixă.


               (6) - Nerespectarea prevederilor prezentului regulament se sancționează contravențional cu amendă de la 200 – 1.000 lei, iar în funcție de gravitatea poate duce la anularea rezervărilor ulterioare, la oprirea imediată a jocului sau a evenimentului, cât și la plata daunelor produse.


                (7) - Controlul și aplicarea sancțiunilor contravenționale se fac de către agenții Serviciului Poliția Locală din aparatul de specialitate al Primarului Municipiul Brad.

                (8) - Pentru faptele săvârșite, persoana fizică sau juridică care a închiriat terenul și care a luat la cunoștință și și-a însușit prevederile prezentului regulament este obligat să comunice datele de identificarea ale persoanei sau persoanelor care au săvârșit aceste fapte, în caz contrar este direct răspunzătoare.

 
Art. 21. - Utilizatorii, indiferent de statutul lor (elevi, cadre didactice, antrenori, sportivi de performanţă sau de masă, spectatori, persoane juridice) sunt obligaţi: 

a) să respecte prevederile legale în vigoare, normele de conduită şi etică socială şi prevederile prezentului regulament; 

b) să respecte întocmai orarul de funcţionare a terenului de sport; 

c) să folosească echipament curat şi adecvat activităţii, cu utilizare exclusiv în acest sens;

d) să folosească terenul de sport, anexele şi dotările în conformitate cu destinaţia lor;

e) să nu perturbe activităţile celorlalţi utilizatori.


Art. 22. - Se interzice pentru toți utilizatorii terenului de sport:

a) fumatul, consumul de alcool sau de substanțe interzise, cât și accesul persoanelor aflate sub influența alcoolului sau substanțelor interzise în incinta terenului de sport;

b) accesul cu încălțăminte necorespunzătoare;

c) consumul semințelor;

d) accesul în incinta terenului de sport cu animale de companie, biciclete, role, skatebord sau alte obiecte care ar putea duce la degradarea sau murdărirea terenului de sport sintetic.
CAPITOLUL VI.  DISPOZIȚII FINALE

Art. 23. - Prezentul regulament intră în vigoare la data aducerii la cunoștință publică, conform legii.


Art. 24. - Modificarea prezentului regulament se poate face ori de câte ori se consideră necesar, în conformitate cu actele normative în vigoare, prin hotărâre a Consiliului Local al Municipiului Brad.

